ORDE do 5 de maio de 2009 pola que se atribúen competencias aos órganos do Servizo Galego de Saúde creados no Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia.
CONSELLERÍA DE SANIDADE — III. OUTRAS DISPOSICIÓNS — 07/05/2009

O Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia dispón no seu artigo 6 que o Servizo Galego de Saúde, organismo autónomo de carácter administrativo, estará adscrito organicamente á Consellería de Sanidade e estrutúrase nos órganos superiores de Xerencia do Servizo Galego de Saúde, Dirección de Asistencia Sanitaria, Dirección de Recursos Económicos e Dirección de Recursos Humanos.
A disposición transitoria segunda do Decreto 83/2009 establece que os órganos dependentes dos centros directivos que non fosen obxecto de supresión manterán a súa estrutura e funcións ata que se proceda ao desenvolvemento da estrutura contida neste decreto.
A nova estrutura do Servizo Galego de Saúde suprime a Secretaría Xeral do Servizo Galego de Saúde e cambia a denominación do resto dos seus órganos de dirección.
En consecuencia, para alcanzar unha maior axilización no trámite e resolución dos asuntos administrativos mentres non se desenvolva o decreto polo que se establece a estrutura orgánica do Servizo Galego de Saúde e, se é o caso, a orde de delegación de competencias en órganos centrais e periféricos do Servizo Galego de Saúde, de acordo coas facultades que me confire o artigo 38 da Lei 1/1983, do 22 de febreiro, reguladora da Xunta e da súa Presidencia, modificada pola Lei 11/1988, do 20 de outubro,
DISPOÑO:
Artigo 1º
As funcións e competencias que o Decreto 46/2006, do 23 de febreiro, que establece a estrutura orgánica do Servizo Galego de Saúde, e as facultades que a Orde do 8 de maio de 2006 sobre delegación de competencias en órganos centrais e periféricos do Servizo Galego de Saúde lle atribúen á Secretaría Xeral do Servizo Galego de Saúde serán exercidas pola Xerencia do Servizo Galego de Saúde.
Artigo 2º
As funcións e competencias que o Decreto 46/2006, do 23 de febreiro, que establece a estrutura orgánica do Servizo Galego de Saúde, e as facultades que a Orde do 8 de maio de 2006 sobre delegación de competencias en órganos centrais e periféricos do Servizo Galego de Saúde lle atribúen á División de Asistencia Sanitaria, á División de Recursos Económicos e á División de Recursos Humanos e Desenvolvemento Profesional serán exercidas, respectivamente, pola Dirección de Asistencia Sanitaria, a Dirección de Recursos Económicos e a Dirección de Recursos Humanos.
Artigo 3º
Queda sen efecto a Orde do 24 de abril de 2009 pola que se dispón que a Secretaría Xeral da Consellería de Sanidade se encargue do despacho dos asuntos administrativos da Secretaría Xeral do Servizo Galego de Saúde.
Disposición transitoria
Mentres non se nomee a persoa titular da Dirección de Asistencia Sanitaria, as competencias e funcións atribuídas a esta dirección exerceraas a Xerencia do Servizo Galego de Saúde.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 5 de maio de 2009.
María del Pilar Farjas Abadía
Conselleira de Sanidade